Fliek oor aborsie wen topprys op Italiaanse fliekfeesAudrey Diwan met die Golden Lion-toekenning wat sy gewen het vir ‘Happening’. (Foto: Filippo Monteforte/AFP) ŉ Fliek oor onwettige aborsies in Frankryk in die 1960’s het die topprys by die Venesiese rolprentfees ingeoes. Happening (L’Événement) deur Audrey Diwan handel oor ŉ vrou wat ŉ aborsie wil kry om haar studie voort te sit. “Ek het hierdie fliek met woede, begeerte, my kop en my hart aangepak,” het Diwan gesê toe sy die Golden Lion-toekenning ontvang het. Dit kom ses weke ná omstrede nuwe wetgewing wat aborsies in Texas, VSA, verbied. Die 78ste jaarlikse rolprentfees in Italië het Saterdagaand geëindig, met internasionale bekendes wat na die Venesiese rooi tapyt gelok is. Happening is geskoei op ŉ outobiografiese roman deur Annie Ernaux en vertel die verhaal van ŉ jong vrou wat ŉ aborsie wil kry om haar studie voort te sit, ten spyte van die risiko om tronkstraf te kry of die dood. Die toekenning is gekies deur ŉ jurie gelei deur Parasite-regisseur Bong Joon-Ho. Die tweede prys, die Silver Lion, is aan die Italiaanse regisseur Paolo Sorrentino toegeken vir The hand of God, ŉ fliek oor sy jeug in die suidelike stad van Napels. Ander vroulike rolprentmakers is ook tydens Saterdag se seremonie vereer, met Nieu-Seeland se Jane Campion wat vereer is met die toekenning vir beste regisseur vir The Power of the Dog, met Benedict Cumberbatch in die hoofrol. Maggie Gyllenhaal is vereer met die toekenning vir beste draaiboek vir The Lost Daughter, met Olivia Colman in die hoofrol. Penelope Cruz het die toekenning vir beste aktrise gewen vir haar rol in Parallel Mothers, wat geregisseer is deur Pedro Almodovar. Die Filippynse akteur John Arcilla is as beste akteur vereer vir sy rol in On the job: The missing 8. Verlede jaar se topprys is toegeken aan Nomadland, ŉ Amerikaanse fliek oor ŉ weduwee wat as ŉ nomade leef ná die geldelike krisis van 2008. Bron: BBC